Victor Ponta a spus că PSD s-a ţinut de cuvânt şi nu a politizat manifestările organizate la Iaşi de Ziua Unirii, precizând că nu are rost ca sărbătorile să fie transformate în bătălii politice.

Ponta a fost întrebat de jurnalişti cum comentează faptul că a fost huiduit în Piaţa Unirii, după ce cu o zi în urmă premierul spusese, tot la Iaşi, că a avut o discuţie cu liderul local PNL Cristian Adomniţei şi că a primit asigurări că "va fi linişte la Iaşi”.

"Noi ne-am ţinut de cuvânt, noi ne ţinem întotdeauna de cuvânt şi o să vedeţi că întotdeauna noi cei de la PSD suntem de părere că sărbătorile sunt sărbători. Nu are rost să le transformăm în bătălii politice. Restul, păcatul lor să fie”, a declarat Ponta.

Premierul Victor Ponta a fost huiduit, sâmbătă, la începutul discursului rostit în Piaţa Unirii din Iaşi cu prilejul Unirii Principatelor Române.

Totodată, el a fost apostrofat de mai mulţi ieşeni, dar şi aplaudat, pe traseul dintre Piaţa Unirii şi Biserica "Trei Ierarhi".

La ieşirea din Biserica "Trei Ierarhi", premierul Ponta a fost aşteptat de câteva zeci de ieşeni, iar unul dintre cei prezenţi l-a rugat să se oprească pentru a-i face o fotografie.

Premierul s-a întors către persoana respectivă, iar după ce l-a fotografiat, ieşeanul i-a spus lui Ponta: "Eşti mai frumos ca Mickey Mouse”, moment în care personalităţile aflate lângă premier au început să râdă.

Preşedintele Klaus Iohannis, premierul Victor Ponta, mai mulţi miniştri şi parlamentari au participat, sâmbătă, la manifestările prilejuite de Ziua Unirii Principatelor de la Iaşi, la care au asistat câteva mii de persoane.